Traditionen tro er der igen i år julemarked på Voergaard Slot. Markedet åbner fredag - og det gav torsdag travlhed for en af dem, der står bag. Nemlig blomsterdekoratør Bjarne Als. - Det her års tema, det fandt jeg jo allerede, da vi forlod slottet sidste år, siger Bjarne Als. Den kongelige hofleverandør har fået frit løb til at boltre sig i slottets store stuer. Han har valgt, at årets tema skal være Julebal på Slottet - med masser af prinsesser. - Så skal der jo være musik og kjoler, man skal føle, når man kommer ind, at her bliver der danser og her bliver der holdt fest, og der er en god stemning. Det er det essentielle i det her, og det er det, vi prøver at ramme, siger Bjarne Als. Selv om det er en stor opgave at pynte et helt slot, så lover den kendte blomster-kunstner fra Bering House of Flowers, at slottet er klar til julemarked fredag. Så publikum kan genopleve stemningen fra slottets mange fester.

Opsummering:
Blomsterdekoratøren Bjarne Als står endnu en gang for julepyntet på Voergaard Slot. Torsdag skulle de sidste ting på plads.